Pranešimas žiniasklaidai

2025 m. spalio 30 d.

**Rudens sezonas: ką verta žinoti apie grožio rutiną ir makiažo tendencijas?**

**Rudenį ateina metas, kai galime dažniau stabtelėti ir pasirūpinti savimi. Šiuo laikotarpiu verta pagalvoti ne tik apie organizmo stiprinimą, bet ir skirti dėmesio odai bei plaukams, kuriems įtaką daro vėsesni orai ir prasidėjęs šildymo sezonas. Prekybos tinklas „Rimi“, bendradarbiaudamas su „Eurokos“, dalijasi patarimais, kurie padės peržiūrėti savo grožio rutiną ir supažindins su sezono makiažo tendencijomis.**

Šiuo laikotarpiu vis daugiau žmonių ieško patogių sprendimų kasdienybėje, kurie leistų daugiau laiko skirti sau. Pasak Lukos Lesauskaitės-Remeikės, prekybos tinklo „Rimi“ viešųjų ryšių ir korporatyvinės atsakomybės vadovės, jau daugiau nei metus besitęsianti partnerystė su „Eurokos“ leidžia atliepti pirkėjų lūkestį pasirūpinti skirtingais poreikiais vienoje vietoje ir taip sutaupyti laiko.

„Matome, kad pirkėjams svarbi galimybė vienu apsilankymu pasirūpinti viskuo – nuo kasdienių maisto produktų iki kosmetikos bei sveikatingumo prekių, kurias galima įsigyti „Rimi“ prekybos tinklo „Eurokos“ erdvėse. Šios erdvės veikia dvejose didžiosiose mūsų tinklo parduotuvėse Vilniuje, įsikūrusiose Žirmūnų ir Kedrų gatvėse. Čia pirkėjams siūlomas ne tik daugiau nei 5 tūkst. produktų asortimentas, bet ir teikiamos profesionalios konsultacijos grožio bei sveikatingumo klausimais, kurias ypač vertina mūsų klientai“, – sako L. Lesauskaitė-Remeikė.

Pasak Jurgos Petrauskienės, „Eurokos“ prekės ženklą valdančios bendrovės „Kosmelita“ rinkodaros direktorės, „Rimi“ klientų mėgstamiausios kategorijos „Eurokos“ erdvėse – tai veido priežiūros, dekoratyvinės kosmetikos ir kūno priežiūros priemonės.

„Ypač daug dėmesio pastaruoju metu sulaukia korėjietiška kosmetika – pirkėjai „Rimi“ parduotuvėse užduoda vis daugiau klausimų, domėdamiesi įvairiais kremais, serumais, esencijomis ir odą atgaivinančiomis kaukėmis. Į populiariausių prekių ženklų grožio ir sveikatingumo erdvėse trejetuką patenka tokie žinomi gamintojai kaip „The Body Shop“, „Gosh“ bei „Yves Rocher“. Šių gamintojų produktai pasižymi kokybiška sudėtimi ir yra pamėgti dėl patikimo efektyvumo bei malonios tekstūros produktų“, – sako J. Petrauskienė.

Rudens sezono metu oda ir plaukai susiduria su naujais iššūkiais. Vėsesnis oras, mažesnė drėgmė ir šildymo poveikis gali sukelti sausumą, jautrumą ir bendrą diskomfortą. Todėl verta peržiūrėti savo kasdienę grožio rutiną ir ją pritaikyti prie sezono sąlygų. Prekybos tinklas „Rimi“ kartu su „Eurokos“ dalijasi šaltuoju sezonu aktualiais grožio rutinos ir makiažo patarimais.

**Rudens rutina: ką verta įtraukti?**

Rudenį odos priežiūroje svarbiausia – drėkinimas, tad natūralu, jog ir „Rimi“ ekspertai pastebi, kad šaltuoju metų laiku pirkėjai dažniau ieško priemonių, kurios intensyviai drėkintų ir maitintų odą bei plaukus.

Šiuo laikotarpiu rekomenduojama rinktis intensyvesnius kremus, kurių sudėtyje yra hialurono rūgšties, keramidų ar aliejų. Šie ingredientai padeda atkurti odos barjerą ir išlaikyti drėgmę. Taip pat verta vengti agresyvių valiklių, kurie gali dar labiau išsausinti odą, ir įtraukti švelnius šveitiklius, kurie pašalina negyvas ląsteles, bet nepažeidžia odos.

Nepamirškite lūpų ir paakių zonos – tai sritys, kurios pirmosios reaguoja į temperatūros pokyčius. Lūpų balzamas su bičių vašku ar lanolinu, paakių kremas su kofeinu ar peptidais – puikūs pasirinkimai rudeniui.

Plaukų priežiūroje svarbu sumažinti plovimo dažnį ir rinktis maitinamąsias priemones. Kaukės su keratinu, argano ar kokosų aliejumi padeda atkurti plaukų struktūrą ir apsaugoti nuo lūžinėjimo. Nenuplaunami kondicionieriai ar serumai – puikus būdas išlaikyti drėgmę ir apsaugoti plaukus nuo šalto oro poveikio.

Be to, „Rimi“ pastebi, jog pirkėjai šaltuoju metų laikotarpiu aktyviau domisi maisto papildais grožiui, imunitetui ir energijos palaikymui. Tarp populiariausių – „Holland and Barrett“ papildai, guminukų formos vitaminai grožiui, Omega-3 žuvų taukai, veganiški Omega-3, ciberžolė su juodaisiais pipirais, magnis bei selenas. Šie produktai padeda palaikyti ne tik nepriekaištingą išvaizdą, tačiau ir stiprinti imunitetą bei gerinti savijautą.

**Rudens makiažo tendencijos: spalvos, tekstūros ir akcentai**

2025 metų rudens makiažo tendencijos kviečia derinti natūralumą su išraiškingais akcentais. Šį sezoną grožio pasaulyje vyrauja šilti, žemiški tonai, subtilus švytėjimas ir drąsūs sprendimai, kurie leidžia išreikšti individualumą.

Odos makiaže dominuoja švelniai matinė, bet sveikai švytinti tekstūra. Rekomenduojama naudoti drėkinančią bazę, lengvą makiažo pagrindą ir subtilų fiksavimą. Skaistalai – rausvi, tarsi po pasivaikščiojimo vėsiu oru – suteikia natūralumo ir gaivumo įspūdį.

Akių makiažas išsiskiria šiltais tonais: terakota, bronza, burgundi, molio ir plytų raudona. Šie atspalviai puikiai dera su rudens gamtos spalvomis. Tiems, kurie mėgsta eksperimentuoti, siūlomi grafiški kontūrai – mėlynos ar žalios linijos, kurios suteikia išskirtinumo ir modernumo.

Lūpų makiaže grįžta 90-ųjų įkvėptas stilius – ryškūs kontūrai ir aksominiai atspalviai. Populiariausi – bordo, vyno, kraujo raudonumo tonai. Dienai rekomenduojami „nude“ ar persikiniai atspalviai, o vakarui – sodrūs ir matiniai variantai, kurie suteikia elegancijos.

Antakiai išlieka natūralūs ir vešlūs. Šiek tiek „laukinis“ įvaizdis – šukuoti į viršų skaidriu geliu, be dirbtinio tobulumo – atspindi šiuolaikinį požiūrį į grožį, kuriame svarbiausia – autentiškumas.

Spalvų paletėje vyrauja šokoladiniai, bronziniai, alyvuogių, auksiniai ir koraliniai tonai. Jie ne tik dera su rudens nuotaika, bet ir padeda sukurti šiltą, jaukų įvaizdį, tinkantį tiek kasdienai, tiek ypatingoms progoms.